150 år med turglede — Den Norske Turistforening
DNT fyller 150 år, noe som skal feires på mange måter i 2018. Foto: André Marton Pedersen
- Vårt ønske for jubileumsåret er at enda flere vil bidra til å skape gode opplevelser i den fantastiske naturen vi har rundt oss, enten som medlem, deltakere på våre arrangementer, frivillig eller rett og slett ved å bidra til å holde naturen slik vi ønsker den: ren og vakker, sier generalsekretær i DNT, Nils Øveraas.
Startskuddet for feiringen går den 19. januar, med Tidenes Turfest i Oslo Spektrum. Denne kvelden fylles Spektrum med friluftsfolk og artister under ledelse av Anne Lindmo. Du vil treffe hyttevertskap, ildsjeler, dugnadsfolk og tillitsvalgte både på scenen og i salen, og ikke minst vil du få fantastiske opplevelser i musikk, bilder og kunstneriske innslag. Odd Nordstoga, Ole Paus, Nils Petter Molvær og Daniel Kvammen er blant artistene som skal underholde. H.M. Dronning Sonja og statsministeren kommer også for å delta i feiringen. Det er fremdeles ledige billetter, som kan kjøpes her.
21. januar er selve stiftelsesdagen for DNT. For 150 år siden samlet Turistforeningens "far", Thomas Heftye, et knippe utvalgte på Sarabråten i Østmarka i Oslo, for å stifte foreningen. "Lad oss gjøre det let og billigt, at riktig mange kan komme og se, hva der er stort og vakkert i vort land", uttalte Heftye. Siden da har dette vært en rettsnor for foreningen. Stiftelsesdagen markeres med verdens største utebursdag - med Kom deg ut-arrangementer for hele familien - over hele landet. Og: faktisk blir det en markering på selve stedet for stiftelsesmøtet - nemlig Sarabråten.
Finn en utebursdag der du bor
Mye moro på Kom deg ut-dagen på Furuset i Oslo i 2017. Foto: Eivind Haugstad Kleiven, Eivind Haugstad Kleiven
Åpning av Hovinkoia på Norsk Folkemuseum
DNT-hytta Hovinkoia ble bygget i 1937 og har stått på Ringerike i Buskerud fram til sommeren 2016. Da ble hele hytta flyttet til Slottsparken i anledning Kongeparets 25 årsjubileum som kongepar. Etter dette ble hytta tatt ned, og er nå plassert på Norsk Folkemuseum på Bygdøy. 17. februar åpner Folkemuseet Hovinkoia, og du kan komme og se på denne flotte hytta, som er et tidlig eksempel på DNTs klassiske, ubetjente hytter. Arrangementet er tilpasset barnefamilier, blant annet med grilling av pølser og pinneprød på bål.
Les mer om Hovinkoia her.
Flere spennende arrangementer i jubileumsåret
Spennende jubileumsaktivtieter vil bli publisert her fortløpende, men vi har samlet et lite knippe jubileumsturer for deg:
Armfeldts tiltbaketog i Tydalsfjellene
I 2018 er det 300 år siden general Armfeldt gikk med 10 000 mann for å ta Trondheim. Han mislyktes, og armeen etterlot seg død og ødeleggelser før den selv ble tatt av snøstorm. Nå kan du følge i felttogets fotspor og se det flotte Karolinerspelet.
Koselig hodelykttur med jubileumskake
Bli med på en flott skitur i Reisadalen i slutten av januar, med hodelykter og servering av kaffe og jubileumskake på Marjastilla.
Barnas Turlag Bodø og Turbo tar deg med på tur med 150 lys for å markere jubileet. Vel framme kan dere kose dere i skinnet fra bålflammene og alle lysene.
I februar kan du oppleve det magiske sollyset på den lille øya Kinn, som bare oppstår to ganger i året. Turen går med båt fra Florø og til Kinn kirke fra 1100-tallet. Ved fjellet Kinnaklova venter et lys du aldri har sett maken til.